**3-MAVZU**

 **KOMPARATIVISTIK TILSHUNOSLIKNING NAZARIY ASOSLARI**

XVIII asrgacha til o‘zgarmas hodisa deb hisoblangan. Aynan mana shu asrdan boshlab, tilga bunday qarash o‘zgardi. Ya’ni XVIII asrning diqqatga sazovor eng katta xizmati shundaki, u tilga o‘zgaruvchan, rivojlanuvchan hodisa sifatida baho berdi. Aniqrog‘i, ushbu davrda Sharl de Bros, Jan-Jak Russo, Monboddo, Adam Smit, Pristli, Gerder va boshqalar tillarning tarixiy taraqqiyoti g‘oyasini qo‘llab, uni rivojlantirdilar.

 XIX asrning boshlariga kelib, tilshunoslikka alohida fan sifatida qarash g‘oyasi qatiy tus oldi. Ya’ni XIX asrning birinchi choragida tilshunoslikda faktlarni yig‘ish, ularga e’tibor berish g‘oyasidan qiyosiy-tarixiy g‘oyaga-nuqtayi nazarga burilish, o‘tish yuz berdi. Albatta, XIX asrning boshlariga kelib, nuqtayi nazarlarning o‘zgarishiga lisoniy kuzatishlar, bu kuzatishlardan kelib chiqqan muayyan jiddiy fikrlar sabab bo‘ldi. Aniqrog‘i, XIX asrdan ancha oldin ayrim tillar o‘rtasida o‘xshashlik borligi aniqlansada, ammo uzoq vaqtlar davomida ushbu o‘xshashlikning sabablari ilmiy jihatdan yoritib berilmadi, olimlar o‘xshashlik sabablarini tushuntirib bera olmadi. XIX asrning boshlariga kelib, turli mamlakatlardagi ayrim tilshunoslar deyarli bir vaqtda bir qancha tillar o‘rtasidagi sistematik o‘xshashlikni faqatgina ularning qarindoshligi bilan – bir umumiy qadimiy bobo tildan kelib chiqqanligi bilan, keyinchalik esa har biri alohida, mustaqil rivojlanganligi bilangina tushuntirish mumkin, degan xulosaga kelishdi. Shuningdek, tillar o‘rtasida o‘xshashlik mavjudligi g‘oyasining maydonga kelishida fanga tarixiy yondashish yuzaga kelganligi - til hodisalari tarixiylik nuqtai nazaridan izohlana boshlanganligi bilan, tilshunoslikka romantizm g‘oyalarining ta’siri, ya’ni jonli tillarning o‘tmishini o‘rganishga undash g‘oyasi bilan hamda sanskrit (qadimgi hind adabiy tili) bilan yaqindan tanishish kabilar tillar o‘rtasidagi o‘xshashlikni ularning qarindoshligiga ko‘ra izohlash mumkinligiga olib keldi.

 Masalan, Bengaliyada xizmat qilgan ingliz sharqshunosi va huquqshunosi Vilyam Djons (1746-1794) sanskrit tilini yunon va lotin tillariga qiyoslab, ular o‘rtasida yaqinlik, qarindoshlik borligi haqidagi fikrlarni, ma’lumotlarni qatiy aytdi.

 Nemis olimi Fridrix Shlegel (1772-1829) esa o‘zining mashhur «Hindlarning tili va donoligi» asarida sanskrit tilining na faqat lug‘at tarkibida, balki grammatik munosabatida ham lotin, grek, german va fors tillariga qarindosh ekanligini, ularning kelib chiqishiga ko‘ra umumiy asosga egaligini qayd etadi.

 Demak, tillarni qiyosiy nuqtai nazardan tadqiq qilish, ularga tarixiylik nuqtai nazardan yondashish kabilar qiyosiy-tarixiy tilshunoslikning maydonga kelishiga, tilshunoslikning alohida, mustaqil fan sifatida qatiy tan olinishiga zamin yaratdi.

 Ushbu jarayonda qiyosiy-tarixiy metodning yaratilishi hal qiluvchi ahamiyatga ega bo‘lib, qiyoslash tillarni o‘rganishda usul, vosita sifatida, tillarga tarixiylik nuqtayi nazaridan yondashish esa tadqiqotning prinsipi (bosh g‘oyasi, maqsadi) sifatida namoyon bo‘ldi.

 Takidlash shart, qiyosiy-tarixiy metodning ochilishigina tilshunoslikning fan sifatida tan olinishiga, boshqa fanlar qatoridan mustahkam o‘rin egallashiga olib keldi. Chunki mana shu metodgina til haqidagi fanga chinakam, haqiqiy ilmiylik g‘oyasini berdi, ilmiylik ruhini kiritdi. Qiyosiy-tarixiy metodning yaratilishi bilan tilshunoslik ham tarixiy, ham ilmiy-nazariy jihatdan mustahkam asosga ega bo‘ldi.

 Eslatish joizki, Mahmud Koshg‘ariy, Vilyam Djons, Fridrix Shlegel kabi olimlarning ham qiyosiy-tarixiy metodning yaratilishidagi xizmatlarini inkor qilib bo‘lmaydi. Ular qiyosiy-tarixiy metodning ochilishiga jiddiy, chinakam yaqinlashishdi. Ammo qiyosiy-tarixiy metodning yaratilishida Frans Bopp, Rasmus Rask, Yakob Grimm, Aleksandr Vostokovlarning xizmatlari nihoyatda katta bo‘lib, ular ijodkor (novator) tilshunoslar sifatida maydonga chiqdi.

 Qiyosiy-tarixiy metod ilmiy-tekshirish usullarining muayyan sistemasi bo‘lib, o‘z oldiga qarindosh tillarni qiyoslash orqali o‘rganib, u yoki bu tilning tarixini, undagi o‘zgarishlarni, lisoniy hodisalarning mohiyatini, uning taraqqiyotidagi qonuniyatlarni ko‘rsatib berish, tushuntirish vazifasini qo‘yadi.

 Hind-Yevropa tillarini qiyosiy-tarixiy o‘rganish tarixi to‘rt davrni o‘z ichiga oladi:

1) Qiyosiy-tarixiy metodning yaratilishidan to yosh grammatikachilargacha bo‘lgan davr (XIX asrning birinchi choragi-1870 y).

2) Yosh grammatikachilar davri (1870-1890 y).

3) Yosh grammatikachilar davridan to F. de Sossyurning «Umumiy tilshunoslik kursi» asari va xet yozma yodgorliklarini o‘qib, ma’nosini ochib berishgacha bo‘lgan davr (XIX asrning oxiri va XX asrning ikki o‘n yilligi).

 4) F. de Sossyur g‘oyalaridan bizning davrimizgacha bo‘lgan davr.